13-jarige neem haar lewe ná WhatsApp-boodskappeArgieffoto ter illustrasie/Pixabay ŉ 13-jarige meisie van Pretoria-Noord het haar eie lewe geneem nadat sy glo op WhatsApp geboelie is. Volgens Colleen Strauss, uitvoerende hoof van die Sinoville Krisissentrum, is die meisie gespot oor ŉ foto wat op WhatsApp versprei is. Die meisie was erg getraumatiseerd weens die geboelie, het Strauss gesê. “Sy het met haar onderwysers gepraat om hulp te kry en het ook haar skoolmaats gerapporteer. Die meisie was bang om skool toe te gaan en haar ma het die skoolhoof gaan sien om haar kommer oor die situasie te kenne te gee.” Strauss het gesê die ma het by hulle huis op haar dogter se lyk afgekom. Beraders van die Sinoville Krisissentrum is onmiddellik na die skool ontbied om leerders, onderwysers en ouers by te staan. Die provinsiale departement van onderwys verleen ook bystand. “Hierdie hartverskeurende voorval is ŉ wekroep vir almal wat met kinders werk. Kinders ervaar emosies soveel erger en kan baie impulsief wees. Hulle het nie noodwendig die kennis om op die ingewing van die oomblik te besef dat alles môre weer oukei sal wees nie.” Strauss het gewaarsku dat kinders wat beweer hulle word geboelie nooit geïgnoreer moet word nie. Hulle moet na ŉ volwassene verwys word wat hul kan help om die situasie te hanteer of wat teen die boelies kan optree. “Hierdie voorval kon voorkom geword het. Daar is altyd hulp. Selfdood is nie die oplossing nie.” Volgens Strauss is boeliegedrag en sarkastiese aanmerkings algemeen onder kinders van alle ouderdomme in skole en is boeliegedrag nie net beperk tot fisieke geweld nie. “Tipiese boeliegedrag is wanneer meisies skinderstories of ŉ valse gerug versprei oor ŉ vriendin in hulle groep. Dit is ook nie ongewoon vir meisies om seuns te teiken nie. Kinders wat saggeaard en skaam is, word veral geteiken.” Navorsing dui daarop dat meisies in gr. 4 en gr. 5 met boeliegedrag begin en dat dit weer tydens puberteit, in gr.8 en gr. 9, kop uitsteek, aldus Strauss. Volgens Strauss moet ouers op die uitkyk wees vir waarskuwingstekens soos ŉ verandering in eet- en slaapgewoontes, hoofpyne of maagprobleme, irritasie, buierigheid en ontrekking aan daaglikse aktiwiteite.